Karikaturis in Kaapstad: "Dingdong Girl" | Konrad Rode
Jy's hier: Tuis > Karikature > "Dingdong" dame
Karikatuur: "Dingdong" dame
Kliënt: Dingdong SA Online Property Directory
OK, dit was 'n eienaardige job. 'n Aanlyn eiendomsgids het ons genader om 'n tipe logo of mascot vir hulle handelsmerk te skep. Sy moes vroulik wees, en natuurlik in kantoordrag. So, Konrad skep toe beide 'n digitale vektor-illustrasie en 'n vrye hand illustrasie van hoe hy gedink het só 'n vrou dalk mag lyk.
Enigste probleem is, in die vryhand weergawe het sy begin lyk soos Konrad se voormalige meisie! Hóé dit gebeur het, weet ons nie, maar dit was vanselfsprekend 'n onbewustelike ding.
Dit moet darem ook gesê word dat daar geen manier op aarde is dat sy eks só sou aantrek nie – om die waarheid te sê, sy's presies die teenoorgestelde. Sy's eintlik 'n mode-ontwerper van informele, alternatiewe uitrustings. Konrad skat dís hoe 'n alternatiewe heelal se Jacqui mag lyk.
Volledige karikatuur en vektorkuns-alternatief (growwe voorleggings) >
So gepraat van haar...
Foto-illustrasie: PVC mode-etiket
Kliënt: J. Partridge & Daughters
Die tweede gedeelte van hierdie webblad is eintlik maar 'n gratis advertensie vir 'n talentvolle en ervare mode-ontwerpster.
Ons het 'n reeks plakkate vir J Partridge & Daughters, 'n Kaapse kleding ontwerp-ateljee, ontwerp met behulp van digitale illustrasie-tegnieke - dit was maar meestal rondspeel, net vir pret. Dit was lánk terug in 1999, as Konrad reg onthou. Hierdie plakkate is binnekant die mini-winkelsentrum van die Purple Turtle by Groentemarkplein gehang, waar die ateljee tóé geleë was, om aandag daarna te trek.
Die mode-etiket, besit deur Jacqui Partridge, het destyds in doelgemaakte klere en materiale gespesialiseer – dit het gewissel van fluweel tot PVC (viniel). Die mark was alternatiewe, mode-bewuste vrouens, ouderdom 16 tot 40, en in die geval van PVC was dit spesifiek gemik na die Industrial/Fetish subkultuur.
LW: Jacqui se nuwe winkel, Mystic Rose (ons het nie die webtuiste ontwerp nie), het nou twee takke – in Muizenberg en Kalkbaai. Sy stal ook unieke ontwerpe uit as Jacqueline Partridge. Kontak haar by 021 788 5707.
In hierdie voorbeeld is die oorspronklike foto in swart & wit geskiet deur 'n onafhanklike fotograaf, by Rhodes Memorial in Kaapstad. Ons het die pers waas, dromerige tekstuur en weerlig bygevoeg met gebruik van digitale filters. Die organiese gevoel van die vergrote letters het die gevoel van die agtergond weerspieël.
Nouja, mens kan sien dis nou nie juis 'n kunswerk nie, maar soos voorheen gesê: Konrad het lekker gespeel. Fotograaf: Louise. Model: Candice.